Ehkäisevän päidetyön Ehyt ry:n tutkija Jussi Perälä muistuttaa, että Suomessa ei juurikaan ole hoitopaikkoja, joissa kannabiksen käyttäjät voisivat anonyymisti käydä. Perälän mukaan kannabiksesta liikkuu vääriä mielikuvia puolin ja toisin.

Suomen huumemarkkinoista vuonna 2011 väitellyt tutkija Jussi Perälä toivoo, että kannabiskeskusteluun saataisiin mukaan myös kannabiksen käyttäjiä. Kannabiksen käytön puolesta ja vastaan liikkuu hänen mielestään runsaasti vääristyneitä mielikuvia.

- Toinen puoli sanoo, että kannabiksen kokeilu ajaa väistämättä ongelmiin ja psykoosiin. Kannabiksen puolustajat puolestaan vähättelevät aineen haittavaikutuksia, Perälä sanoo.

Kannabiksen käyttö on lisääntynyt Suomessa tasaisesti 1990-luvun lopulta lähtien. Eurooppalaisen selvityksen mukaan joka kymmenes 15-16 -vuotias on käyttänyt kannabista.

- Kannabista käytetään Euroopassa ja maailmassa runsaasti. Se on käytetyin laiton päihde myös Suomessa.

Kannabiksen käyttäjille pitäisi tutkijan mukaan saada enemmän hoitopaikkoja.

- Esimerkiksi niin kutsuttuja anonyymikatkoja heille ei juurikaan ole, Perälä toteaa.

Valistuksessa ja lainsäädännössä tekemistä

Perälä on tutkinut huumeiden käyttöä muun muassa haastattelemalla käyttäjiä. Hänen mukaansa kannabisvalistuksessa on parantamisen varaa. Nuoriin ei välttämättä tehoa pahimpiin uhkakuviin vetoava valistus.

- Tarvittaisiin enemmän asiallista keskustelua. Myös huumausainelaki laahaa tässä asiassa perässä. Lakia rukattiin viimeksi vuonna 2001. Tässä laissa ei osattu ottaa esimerkiksi kotiviljelyä tai kannabiksen lisääntynyttä käyttöä millään tavalla huomioon, Perälä lataa.

Tutkija haluaa tarkastella kannabista mahdollisimman objektiivisesti, eikä halua ottaa kantaa kannabiksen puolesta tai sitä vastaan. Hänen mukaansa myös muista päihteistä johtuviin ongelmiin täytyy muistaa pureutua.

- Olen ennemmän huolissani perinteisemmistä suomalaisista ongelmista, kuten alkoholin ja lääkkeiden sekakäytöstä, Perälä toteaa.